શનિવાર, ફેબ્રુઆરી 23 2019, 14:28 Hrs(IST)
નવગુજરાત સમય | Publish Date: Jan 29 2019 12:01PM
- ડાઈનિંગ ટેબલ મેનર્સનો સૌથી મહત્વનો નિયમ છે યજમાને કરેલી વ્યવસ્થાને ખરાબ ન કરવી.
પેરેન્ટિંગનો અર્થ છે, સંતાનોને સારી આદતો અને સારી રીતભાત શીખવવી. તેમનામાં સારા ગુણો કેળવવા અને તેમને એક જવાબદાર નાગરિક બનાવવા. અહીં બાળકોને ટેબલ મેનર્સ શીખવવાની કેટલીક ટિપ્સ દર્શાવી છે, જેની મદદથી તમે તમારા સંતાનોને ટેબલ મેનર્સ શીખવી શકશો.
ભૂલોને સમજો:
ॻ કેટલાક માતા-પિતા પોતાના બાળકોની ખાવાની આદતો અને મેનર્સથી પરેશાન રહેતા હોય છે. નાના બાળકોને શિખવાડવું અઘરું છે તેમજ ટીન-એજર્સ સાથે પણ આપણા વ્યવહારને મેન્ટેન કરવો અઘરું છે. આ ઉંમરમાં બાળકો જાણી જોઈને અથવા તો અજાણતાં ભૂલ કરી દેતા હોય છે. જેમ કે, અન્નને અપખોડવું અથવા તો ટેબલ પર બધાની સાથે જમવા બેસવાને બદલે પોતાના રૂમમાં ટીવી જોતાં જોતાં એકલા જમવા બેસવાની જીદ. પરંતુ તેમને સમજાવવું જોઈએ કે આ બંને આદતો ખરાબ છે. મજાકમાં પણ ક્યારેય આવી આદતોને ઈગ્નોર ન કરો કે જે પાછળથી મુશ્કેલીનું કારણ બની જાય. જેમ કે અવાજ કરીને ચાવવું કે પાણી પીવું.
- તમારા બાળકોને જણાવો કે ફોર્મલ લંચ અથવા ડિનર વખતે જ્યાં સુધી હોસ્ટ ના કહે ત્યાં સુધી ડાઈનિંગ ટેબવ પર જમવા ના બેસવું જોઈએ.
- ડાઈનિંગ ટેબલ મેનર્સનો સૌથી પહેલો નિયમ છે કે વ્યવસ્થાપકે કરેલી વ્યવસ્થા ખરાબ ન થવી જોઈએ. ગ્લાસ-પ્લેટ વગેરે તેના યોગ્ય સ્થાન પર જ મૂકવા.
- ભારતીય ભોજનશૈલીમાં ચમચીનો ઉપયોગ ભલે વધારે કરવામાં આવતો હોય પરંતુ હજી પણ ભારતીયો છરી-કાંટાથી દૂર જ છે. આપણા બાળકોને ભવિષ્યમાં કોઈ પાર્ટીમાં જવાની શરમ આવવા લાગે અને તેઓ પાર્ટીમાં અસહજતા અનુભવે તે પહેલા આપણે તેમને ફોર્ક અને નાઈફનો ઉપયોગ કરતા શીખવાડી દેવું જોઈએ.
રમત-રમતમાં શીખવો:
- ફોટોઝ હોય તેવા કોઈ પુસ્તક દ્વારા કે વાર્તા સંભળાવતા-સંભળાવતા તમે તેમને શીખવાડી શકો છો કે ભોજન લેતી વખતે તેમણે કેવી રીતે વર્તવું જોઈએ. બાળક બહું નાનું હોય તો તમે એનિમેશન વીડિયોઝની મદદ લઈ શકો છો.
- જોડકા જોડવાની રમત એ સૌથી સરળ છે. જેમાં કોઈ એક કાગળ પર ટેબલ અરેન્જમેન્ટસ અનુસાર ચિત્ર દોરીને બાળકને કહો કે આ બંને બાજુમાંથી કઈ-કઈ વસ્તુઓ એક-બીજાને મેચ કરે છે? આમ કરતા-કરતા ધીરે-ધીરે તેના મગજમાં આ કોન્સેપ્ટ ઘર કરતો જશે.
નાનાં બાળકો પાસેથી તમે એવી અપેક્ષા રાખો કે તમે એક વાર શીખવાડો અને તેઓ શીખી જાય તો તે યોગ્ય ન કહેવાય. બાળકો માટે દરેક વસ્તુઓ રમત સમાન જ હોય છે. તેઓ આવી અનેક વસ્તુઓ વાંરવાર શીખતા હોય છે અને વારંવાર ભૂલતા હોય છે. તેથી જરૂરી છે કે માતા-પિતા બાળકો પાસેથી જેવા વ્યવહારની આશા રાખતા હોય તેને બાળપણથી જ બાળકો સામે વાગોળતા રહેવું જોઈએ. બાળકને ભોજનશૈલી સંબંધિત નિયમો અને શિષ્ટાચારને કહીને સમજાવ્યા કરતા તેમને પ્રેક્ટિકલી કરીને બતાવશો તો વધારે અસરકારક રહેશે.
બાળકોને આટલી મેનર્સ શીખવો
- ડાઈનિંગ ટેબલ પર આવતા પહેલા હાથ બરાબર ધોઈને સાફ કરી લેવા.
- નેપકિન યોગ્ય રીતે ગોઠવીને ખોળામાં રાખી લેવો.
- મોઢામાં ખોરાક હોય ત્યારે વાત ન કરવી જોઈએ.
- ઘર હોય કે બહાર, અન્યને મદદરૂપ બનવું. જમવાનું બનાવવાથી લઈને જમી લીધા બાદ વાસણો લઈ જવા સુધીમાં મદદરૂપ બનવું.
- ફોર્કને ડાબી બાજુએ અને નાઈફને જમણી બાજુએ રાખવો.
- આખું મોઢું ખોલીને ચાવવું એ ખરાબ આદત છે.
- મોઢું એ કોઈ ગોડાઉન નથી, તેથી નાના-નાના બાઈટ્સ લેવું વધારે યોગ્ય રહેશે.
- ટેબલ પર બીજી બાજુ પર રાખેલી વસ્તુને જાતે લેવાની કોશિશ કર્યા કરતા બાજુમાં બેઠેલી વ્યક્તિની મદદથી લેવી વધારે યોગ્ય રહેશે.
- પ્લીઝ અને થેંક્યુ કહેવું ખૂબ જ જરૂરી છે. ઘર હોય કે બહાર, જેમણે તમારી સમક્ષ સ્વાદ, સ્વાસ્થ્ય અને સ્નેહ પીરસ્યો હોય તેમને થેંક્યુ કહેવાની આદત પાડો.